钦定古今图书集成/明伦汇编/闺媛典/第225卷 > 屠守政妻汪氏
## 钦定古今图书集成/明伦汇编/闺媛典/第225卷 > 屠守政妻汪氏

按王思任《屠节妇传》：“屠节妇汪者，山阴青湖之孙女，
而会稽故儒士屠守政妻也。少静颖，通经史大义。幼
曾割股疗父。十四岁归屠清白。家奁既不腆，屠又地
寒甚，节妇以十指佐读，屠之毛羽将丰，而忽摧落。是
时节妇年十九，方有身，再三欲殉。舅姑曰：‘不可。无论
我两人，赖尔终子事，若生男，即尔夫复活也。尔殉则
杀尔子，又绝尔夫，我两人亦遂死黄泉之下，徒使一
家夷灭，无谓也’。”节妇曰：“诺。”未几，果生男。天不厌祸。逾
三岁，遗腹子又殇。节妇绝而复苏，曰：“天乎！未亡人，今
可以死矣。”舅姑则又曰：“不可。我两人日益老，近且病，
翁媪互医药，手足不便，良苦。人生无子复无媳，不如
死。若欲死，我两人请先之，不忍见也。”于是节妇喟然
曰：“天乎未亡人，欲死不得，且不敢也。”于是乎有继嗣
之命。节妇攻苦厉勤，樽节教养，朝上堂，夕下帏，鸡猪
米盐之事，无弗亲也；师友臧获之任，无弗摄也；舅姑
病笃，药饵巫祷之举，无弗竭也。及舅姑没，窀穸松槚
之役，无弗专也。事既毕，而嗣子思诰亦渐成立为诸
生。向使微节妇二老人且不知死所，而守政之泽亦
终斩已。节妇其节而才者邪？先是节妇年方少，他尊长或怜之，语微讽，节妇，急以手闭两耳，葬舅姑后，即
窒斗室，穴一窍以通食，悬大士像，相对诵课五十年，
今已七十矣，仍处窒室中，未出也。